钦定古今图书集成/明伦汇编/氏族典/第197卷 > 《廖用贤尚友录》 > 乔宇
## 钦定古今图书集成/明伦汇编/氏族典/第197卷 > 《廖用贤尚友录》 > 乔宇

按《明外史乔宇传》：“宇字希大，山西乐平人。祖毅，工部
左侍郎。父凤，职方郎中，皆以清节显。宇少从父京师，
学于杨一清。成化二十年，登进士第，授礼部主事。弘
治初，调《文选》，三迁至郎中，门无私谒。擢太常少卿。武
宗嗣位，遣祀中镇、西海。还朝，迁光禄卿，历户部左右
侍郎。刘瑾败，大臣多以党附见劾，宇独无所染。拜南”
京礼部尚书。久之，改兵部，参赞机务。以帝远游塞上，
而监国无人，请早建储贰。帝将自击寇，宇复偕同列
谏疏并不报。未几，宁王宸濠反。宇严为警备，内外宴
然。宸濠败，帝至南京，诏百官戎服朝。明年正旦，宇不
可，率诸臣朝服贺。帝驻南京。九月，宇倡诸臣三请回
銮，又自伏阙请驾旋。明年加太子太保。论保障功，加
少保。世宗即位，召为吏部尚书。铨政一清。宇遇事不
可，无不力争，而争大礼尢切。帝召张璁、桂萼为学士，
宇言：“圣代养士，当以名节为先。学士最清华，而俾萼
等居之，谁复肯与同列哉？”帝怒切责。宇遂乞休去。后
《明伦大典》成，追论前议，夺官。宇诗文雄隽，兼通篆籀。
性好山水。家居淡泊，服御若寒士。身殁，二妾刘、许皆
从死。穆宗即位，复官，赠少傅，谥“庄简。”